鬼瞰吟
作者：高斯得
朝代：宋

paragraphs: 相公不入府，却走湖上宅。
朝游廟堂上，暮作水雲客。
公府爵羅張，別墅車轂擊。
三日斂履朝，萬楫戈船疾。
畔官羲和誅，離局春秋責。
主寬置不問，士佞那敢斥。
倡優湛夜宴，臺館窮晨策。
華堂枕千巖，幽龕通百尺。
知非晉公洞，故是伯有窟。
蘧蘧夢蝶飛，冉冉長蛇出。
煩冤哭中夜，魑魅來白日。
方期燕婉求，難拒幽明迫。
天不相厥居，鬼乃瞰其室。
不見霍氏亡，千妖日叢積。
不見蔡京敗，萬怪無寧迹。
持危豈顛墜，起穢宜蕩滌。
君看韓家園，斜陽空寂歷。